b'\n_START_ARTICLE_\n\xc5\xa0anson\n_START_PARAGRAPH_\n\xc5\xa0anson [\xca\x83\xc9\x91\xcc\x83\xcb\x88s\xc9\x94\xcc\x83] (fr. chanson = pesem) pomeni v sloven\xc5\xa1\xc4\x8dini in \xc5\xa1tevilnih drugih jezikih posebno liri\xc4\x8dno obliko popevke, ki izhaja iz Francije in se je prepevala zlasti v kabaretih.\n_START_SECTION_\nZgodovina\n_START_PARAGRAPH_\n\xc5\xa0anson sicer sega \xc5\xbee v srednji vek in je bil kot glasbena zvrst v Franciji odtlej ves \xc4\x8das prisoten, a je svoje zlato obdobje dosegel med obema vojnama. Med najslavnej\xc5\xa1imi \xc5\xa1ansonjeji so bili zagotovo Georges Brassens, Jacques Brel, \xc3\x89dith Piaf, Camille Dalmais, Olivia Ruiz ...\n_START_SECTION_\nZna\xc4\x8dilnosti\n_START_PARAGRAPH_\nPosebna zna\xc4\x8dilnost \xc5\xa1ansona je mo\xc4\x8dna osredoto\xc4\x8denost izvajalca na izgovarjanje besedila. Besedila so poeti\xc4\x8dno obarvana, vendar je tematika \xc5\xa1ansonov zelo raznolika: politi\xc4\x8dna, komi\xc4\x8dna, ljubezenska ... \xc4\x8cesto se v besedilu pojavljata ironija in satira. \xc5\xa0anson po navadi podaja neko sporo\xc4\x8dilo preko vsakdanje zgodbe, ki je poslu\xc5\xa1alstvu blizu in zlahka doumljiva._NEWLINE_V osemdesetih letih so na \xc5\xa1ansone za\xc4\x8deli vplivati tudi drugi popularni glasbeni slogi: rock, jazz ...\n_START_SECTION_\n\xc5\xa0anson v Sloveniji\n_START_PARAGRAPH_\nEden pionirjev slovenskega \xc5\xa1ansone je Frane Mil\xc4\x8dinski - Je\xc5\xbeek, ki je \xc5\xa1ansone vklju\xc4\x8deval \xc5\xbee v svoje televizijske in radijske oddaje. Nekoliko ve\xc4\x8dji razcvet je do\xc5\xbeivel v osemdesetih letih prej\xc5\xa1njega stoletja, najvidnej\xc5\xa1i \xc5\xa1ansonjerji tega \xc4\x8dasa so Iztok Mlakar, Svetlana Makarovi\xc4\x8d, Jani Kova\xc4\x8di\xc4\x8d, Marko Brecelj ... Novo generacijo po prelomu tiso\xc4\x8dletja je na plano privabil Festival slovenskega \xc5\xa1ansona, ki ga je Radio Slovenija leta 2014 zaradi zavrnitve ve\xc4\x8dine pesmi ukinil. \xc5\xa0anson se je na ve\xc4\x8deru posve\xc4\x8denem le njemu lahko predstavil le \xc5\xa1e na La vie en rose - festivalu v organizaciji Vite Mavri\xc4\x8d. Zadnjo izdajo je festival do\xc5\xbeivel leta 2015 v Cankarjevem domu.'